Juhani Knuuti

Matti Juhani Knuuti (s. 1960) on suomalainen lääkäri ja tutkija. Hän toimii Turun yliopiston, Åbo Akademin ja Tyksin yhteisen valtakunnallisen PET-keskuksen johtajana ja professorina. Hän toimii samalla ylilääkärinä Tyksin kliinisen fysiologian, isotooppi- ja PET-tutkimusten yksikössä. Hän on johtanut vuosina 2008–2019 Suomen akatemian rahoittamaa verenkierto- ja aineenvaihduntasairauksien tutkimuksen huippuyksikköä, johon osallistui Turun yliopiston ohella tutkijoita Itä-Suomen yliopistosta. Hän pitää myös terveydenhoitoa käsittelevää blogia Turun Sanomien verkkosivustolla.

Knuuti on tutkinut erityisesti sydänlihaksen verenkiertoa ja aineenvaihduntaa kohdistuen sepelvaltimotautiin ja sydämen vajaatoimintaan.

Vuosina 2017, 2018 ja 2020 Knuuti nousi arvostetulle viitatuimpien tutkijoiden Highly Cited Researchers -listalle kliinisen lääketieteen aihepiiristä. Maailmanlaajuisesti tällä listalla on kaikki aihealueet mukaan luettuna runsas 3 300 tutkijaa, joista runsas 20 työskentelee Suomessa. Knuuti on saanut runsaasti viittauksia muun muassa sydänsairauksiin liittyvien eurooppalaisten Käypä hoito -suositusten laatimiseen osallistumisen kautta (esimerkiksi ). Hän on toiminut Euroopan sydänyhdistyksen Käypä hoito -komiteassa 2011–2014 ja 2016–2019 (European Society of Cardiology, Guidelines Committee) ja on kirjoittajana yli kymmenessä Käypä hoito -ohjeessa. Suomalainen Tiedeakatemia kutsui Knuutin jäsenekseen vuonna 2020.

Vuoden 2021 loppuun mennessä Knuuti on Publons-tietokannan mukaan julkaissut noin 970 tieteellistä artikkelia, joihin on viitattu noin 89 000 kertaa, ja hänen h-indeksinsä on 96.

Palkinnot

Hänet on palkittu työstään Scandinavian Society of Clinical Physiology and Nuclear Medicinen myöntämällä Big Scientific Prize -palkinnolla. Vuonna 2005 hänet kutsuttiin pitämään Marie Curie -luento radiolääketieteen vuosittaisessa kongressissa. Vuonna 2016 Lääkäriseura Duodecim myönsi Knuutille tiedottajapalkinnon ansiokkaasta lääketieteen yleistajuistamisesta Turun Sanomille laatimiensa terveysblogien vuoksi. Myös Terveystoimittajat ry on palkinnut Knuutin Hyvän tiedon omena -tunnustuksella (2020) hänen ansiokkaasta blogistaan, ja Knuutia luonnehditaan "rohkeasti mielipiteitään esille tuovaksi tieteellisen tutkimuksen puolustajaksi". Vuonna 2020 Skepsis ry myönsi Knuutille Sokrates-palkinnon ”ansiokkaasta tiedeviestinnästään ja rohkeudestaan esiintyä julkisuudessa omalla persoonallaan”. Professoriliitto nimesi hänet Vuoden professoriksi 2021. Samana vuonna 2021 hän sai myös Tiedonjulkistamisen valtionpalkinnon väsymättömästä työstä terveysvalistajana sekä Sydäntutkimussäätiön myöntämän  Sydäntutkimuksen suurpalkinnon sydänsairauksiin kohdistuneen tutkimuksen perusteella. 

Knuutilta ilmestyi vuonna 2020 kirja Kauppatavarana terveys, jossa hän opastaa ymmärtämään ja tulkitsemaan julkisuudessa esiintyviä usein varsin ristiriitaisia terveysväittämiä.

Kritiikki 

Luontaishoitoalan foorumi ry on yhdistyksensä sivulla arvostellut Knuutin kirjaa Kauppatavarana terveys asenteellisuudesta ja valikoivan tieteellisen tiedon käyttämisestä. Filosofian tohtori Christer Sundqvist on esittänyt  Turpaduunari-blogissaan, että kirja sisältäisi useita virheitä. Knuutin TS-blogissa esittämän mukaan kirjassa on muutamia vähäisiä yksityiskohtia koskevia virheitä, jotka eivät vaikuta itse viestiin.

Terveystutkija, dosentti Pauliina Aarva on blogissaan tuonut esiin kirjassa Kauppatavarana terveys havaitsemiaan puutteita, kuten täydentävien ja vaihtoehtoisten hoitojen säätelyä koskevia epätarkkuuksia. Aarvan arvion mukaan Knuuti ei ole myöskään onnistunut kirjassaan hahmottamaan riittävän hyvin terveyspolitiikan ja kansanterveyden kokonaisuutta.

Kirjat
 Kauppatavarana terveys Minerva 2020 ISBN 978-952-375-067-8

Lähteet

Aiheesta muualla 
 Google Scholar: J. Knuuti  (scholar.google.com)
 Juhani Knuutin Terveys ja tiede -blogit Turun Sanomien sivustolla (myös https://juhaniknuuti.wordpress.com/)
 Juhani M. Knuuti. Turku University Hospital, Turku PET Centre  (researchgate.net)

Suomalaiset lääkärit
Turun yliopiston professorit
Suomalaiset professorit
Viitatuimmat tutkijat Clarivaten mukaan
Vuonna 1960 syntyneet
Elävät henkilöt